DA Den Europæiske Unions Tidende CE 84/50

(2004/C 84 E/0057)

SKRIFTLIG FORESPØRGSEL E-3115/03

af Maurizio Turco (NI) til Kommissionen

(22. oktober 2003)

Om: De øverst ansvarlige for Den Katolske Kirke/Pavestolen/Vatikanstaten udbreder falske videnskabelige oplysninger i kampen mod aids angående præservativers beskyttende virkning

— Det britiske dagblad The Guardian bragte den 10. oktober 2003 en artikel under overskriften »We have faith in condoms«, i hvilken de øverst ansvarlige for Den Katolske Kirke, Pavestolen og Vatikanstaten, fraråder brug af kondomer som præventionsmiddel mod aids. Pavestolen og Vatikanstaten påstår, at hiv-virusset passerer gennem kondomernes tætte gummistruktur, hvorfor præventionen er nytteløs.

— I samme artikel gøres der opmærksom på, at der i BBC-programmet Panorama om søndagen vil blive sendt et interview med kardinal Alfonso Lopez Trujilo, formand for Pontificio Consiglio per la Famiglia (det pavelige familieråd). Kardinalen har overfor de engelske journalister udtalt: »Aids-virusset er cirka 450 gange mindre end sædcellerne, hvorfor det let kan passere gennem kondomernes gummistruktur … Denne usikkerhedsmargin burde tvinge sundhedsministre og samtlige organisationer, der anbefaler brug af præservativer, til at gøre med kondomer, som man gør med cigaretter, nemlig at erklære dem for sundhedsfarlige«.

— Som svar på ovennævnte påstande, har Verdenssundhedsorganitionen udtalt, at »disse fejlagtige oplysninger om kondomer og hiv-virus er meget farlige på et tidspunkt, hvor vi står over for en global epidemi, der allerede har kostet over 20 millioner mennesker livet, og hvor antallet af smitteramte sættes til 42 millioner …«.

— Den Katolske Kirkes kampagne mod kondomer bliver først og fremmest ført i de tredjeverdenslande, der er hårdest ramt af aids. I disse lande er kampagnens indvirkning på fordelingen af medicin og medicinaludstyr ikke uvæsentlig, og kampagnen risikerer her at få katastrofale konsekvenser.

Kan Kommissionen på baggrund af de institutionelle og diplomatiske forbindelser, Den Europæiske Union har med Pavestolen,

oplyse følgende:

— Mener Kommissionen, at de påstande, de øverst ansvarlige for Den Katolske Kirke/Pavestolen/Vatikanstaten har fremsat angående præservativer, er korrekte på grundlag af de videnskabelige oplysninger, Kommissionen råder over?

— Hvilke initiativer af informativ, præventiv, sanktionsmæssig og diplomatisk art vil Kommissionen tage som svar på disse påstande og for at imødegå Den Katolske Kirkes uansvarlige kampagne — en kampagne, der risikerer at ødelægge de europæiske og internationale bestræbelser på at forhindre udbredelsen af aids og dødsfald i forbindelse hermed og andre seksuelt overførte sygdomme i Europa såvel som i hele verden?

— Mener Kommissionen, at der er et presserende behov for at rette artikel 51 i udkastet til forfatning for Den Europæiske Union for at undgå, at formuleringen »i anerkendelse af deres identitet og specifikke bidrag« skal gøre påstande, der bunder i fordomme, »videnskabelige«?

Svar afgivet på Kommissionens vegne af Christopher Patten

(10. december 2003)

Det fremgår af de seneste 15 års forskning — hvortil Fællesskabet har ydet et stort bidrag — at kondomer ved korrekt brug er næsten 100 % effektive med hensyn til beskyttelse mod HIV-smitte. Kommissionen har for nylig offentliggjort en pressemeddelelse herom (1).

Dette resultat svarer til de konklusioner der er draget af førende internationale sundhedsinstanser såsom Verdenssundhedsorganisationen og De Forenede Staters nationale sundhedsinstitutter.

Med hensyn til information og forebyggelse som reaktion på de fremsatte påstande beskrev Generaldirektoratet for Udvikling og Generaldirektoratet for Forskning den 20. oktober 2003 i ovennævnte pressemeddelelse Kommissionens standpunkt, og hvilke farer der er forbundet med de påstande der fremsættes af repræsentanter for pavestolen. Kommissionen er bekymret over eventuelle negative virkninger af sådanne påstande.

Fællesskabet har siden begyndelsen af HIV/AIDS-epidemien deltaget aktivt i arbejdet på at sikre en bedre adgang til effektive forebyggelsesmetoder. Fællesskabet opstillede i 2000 en bredere og mere strategisk orienteret politik til bekæmpelse af HIV/AIDS, malaria og tuberkulose. I september 2000 førtes der rundbordsdrøftelser på højt niveau som mundede ud i en bredt anlagt og velkoordineret foranstaltning for perioden 2001-2006 (»Handlingsprogram: hurtigt indgreb mod HIV/AIDS, malaria og tuberkulose inden for rammerne af fattigdomslempelse«) (2). Den i meddelelsen opstillede strategi er banebrydende, idet den bygger på de erfaringer der er opnået som led i en omfattende velkoordineret politik, princippet om at udviklingsprocessen bør styres af landene selv, dvs. større medbestemmelse, og den nære sammenhæng mellem sundhedsproblemer og fattigdom og de heraf følgende konsekvenser for den makroøkonomiske politik og udvikling. Strategien inkorporerer de yderst vigtige partnerskabselementer inden for udvikling, samhandel og forskning.

Kommissionen ser ingen forbindelse mellem forfatningsudkastets sigte og den personlige mening som ét medlem af én trosretning måtte have.

Artikel 51 i det europæiske forfatningsudkast indeholder følgende om kirkers og konfessionsløses organisationers status:

1. Unionen respekterer og må ikke anfægte den status, som kirker og religiøse sammenslutninger eller samfund har i medlemsstaterne i henhold til national lovgivning.

2. Unionen respekterer ligeledes filosofiske og konfessionsløse organisationers status.

3. Unionen opretholder en åben, gennemsigtig og regelmæssig dialog med disse kirker og organisationer i anerkendelse af deres identitet og specifikke bidrag.

(1) http://europa.eu.int/rapid/start/cgi/guesten.ksh?p_action.gettxt=gt&doc=IP/03/1410|0|RAPID&lg=EN&display=.

(2) KOM(2001) 96 endelig udg.